

REPUBLIKA HRVATSKA

BRODSKO-POSAVSKA-ŽUPANIJA

OPĆINA BEBRINA

Bebrina 83, 35254 Bebrina,

OIB: 52630455645

Tel:035/433-109

KLASA: 372-02/25-01/2

URBROJ: 2178-2-01-25-4

Bebrina, 17. listopada 2025. godine

Temeljem članka 6. stavaka 1. Zakona o zakupu i kupoprodaji poslovnoga prostora (“Narodne novine” broj 125/11, 64/151, 12/18 i 123/24) i članka 3. stavka 1. Odluke o načinu i uvjetima davanja u zakup poslovnog prostora u vlasništvu Općine Bebrina („Službeni vjesnik Brodsko-posavske županije“ broj 05/2018), Općinski načelnik Općine Bebrina raspisuje

**NATJEČAJ**

**ZA DAVANJE U ZAKUP POSLOVNIH PROSTORIJA U VLASNIŠTVU OPĆINE BEBRINA**

1. **POSLOVNE PROSTORIJE U DRUŠTVENOM DOMU U BANOVCIMA**

**Predmet zakupa:**

* *Poslovne prostorije u društvenom domu u Banovcima, na adresi Banovci 20, 35 254 Bebrina,*
* *k.č.br. 76/2, k.o. Banovci, upisan u ZK uložak broj 515, Posjedovni list broj 293.*

**Namjena poslovnog prostora:**

* *trgovina mješovite robe čiji asortiman čini hrana i uobičajeni dnevni prehrambeni proizvodi, ali se nude i neprehrambeni proizvod, te različite robne grupe prehrambenih i neprehrambenih proizvoda.*

**Površina poslovnog prostora:**

* *55,40 kvadratna metra prodajnog prostora,*
* *20,10 kvadratnih metara skladišnog prostora*

**Početni iznos mjesečne zakupnine:**

* *137,44 EUR - a*

**Iznos mjesečne zakupnine po m2**:

* *1,94 EUR - a po kvadratnom metru za poslovni prostor koji se plaća mjesečno*
* *1,49 EUR - a po kvadratnom metru za skladišni prostor koji se plaća mjesečno*

**Vrijeme na koje se poslovni prostor daje u zakup, početak plaćanja zakupnine i početak obavljanja djelatnosti:**

*- Poslovne prostorije koje su predmet ovog natječaja daju se u zakup na rok od 5 godina, a u svrhu rada trgovine mješovite robe čiji asortiman čini hrana i uobičajeni dnevni prehrambeni proizvodi, ali se nude i neprehrambeni proizvod, te različite robne grupe prehrambenih i neprehrambenih proizvoda. (poseban naglasak na svrhu rada odnosno obavljanja djelatnosti)*

*- Zakupnik je dužan započeti s plaćanjem zakupnine od dana uvođenja u posjed predmetnog poslovnog prostora. Zakupodavac je dužan zakupniku omogućiti preuzimanje poslovnog prostora te će zakupnika pozvati na preuzimanje istog slanjem pisanog poziva za primopredaju prostora preporučenom poštom s povratnicom, odnosno drugim dokazivim načinom dostave.*

*- Ako zakupnik, nakon što je uredno pozvan na preuzimanje prostora, bez opravdanog razloga odbije preuzeti prostor ili neopravdano odgađa preuzimanje navodeći razloge kojima se prolongira trenutak uvođenja u posjed, smatrat će se da je zakupnik uveden u posjed protekom roka od petnaest (15) dana od dana urednog poziva zakupodavca za preuzimanje prostora. U tom slučaju zakupnina dospijeva na naplatu počevši od isteka navedenog roka.*

*- Zakupnik je dužan privesti poslovni prostor namjeni te započeti s obavljanjem djelatnosti za koju je prostor dan u zakup u najkraćem mogućem roku, a najkasnije u roku od dva (2) mjeseca od dana uvođenja u posjed poslovnog prostora.*

*- U slučaju da zakupnik ne preuzme poslovni prostor ni po proteku roka od 15 dana od dana kada je uredno pozvan na preuzimanje posjeda, odnosno ne započne obavljati djelatnost u roku od najviše 2 mjeseca od dana uvođenja u posjed, zakupodavac ima pravo jednostrano raskinuti ugovor i naplatiti ugovornu kaznu.*

Ponude će se otvarati na adresi **Općine Bebrina, Bebrina 83, 35 254 Bebrina dana 04. studenoga 2025. godine s početkom u 13,00 sati.**

Ponude se ponose u roku od 8 dana od prvog sljedećeg dana od objave natječaja, dakle od **18. listopada 2025.,** zaključno s **27. listopada 2025. godine.**

**Rok za dostavu ponuda je 27. listopada 2025. godine do 15,00 sati bez obzira na način dostave ponuda.**

Poslovni prostor može se razgledati radnim danom od **12,00 do 14,00 sati, uz prethodnu najavu na broj telefona 035/433-109.**

Ponuditelj koji dobije poslovni prostor u zakup ponudu mora, prije sklapanja ugovora o zakupu dostaviti, kao osiguranje plaćanja, bjanko zadužnicu solemniziranu po javnom bilježniku u visini ugovorene jednogodišnje zakupnine, koja će se naplatiti u slučaju da zakupnik tijekom ugovornog odnosa ne podmiri dospjelu zakupninu, zateznu kamatu ili troškove po osnovi korištenja poslovnog prostora, i/ili u slučaju naplate ugovorne kazne.

U slučaju neispunjavanja obveza iz ugovora o zakupu ili ako zakupnik poslovni prostor ne preda Općini slobodan od osoba i stvari u roku od osam dana od dana otkaza ugovora o zakupu ili prestanka ugovora o zakupu, zakupniku će se naplatiti ugovorna kazna u iznosu dvije ugovorene zakupnine. Navedeni iznos naplatit će se iz bjanko zadužnice iz prethodnog stavka.

U javnom natječaju ne može sudjelovati:

* Fizička ili pravna osoba te zakonski zastupnik, odnosno ovlaštena osoba za zastupanje pravne osobe, za koje je na dan otvaranja ponuda evidentirana dospjela nepodmirena obveza prema proračunu Općine, zaključno s mjesecom koji prethodi mjesecu podnošenja prijave na javni natječaj, osim ako je ponuditelju odobrena odgoda plaćanja navedenih obveza, pod uvjetom da se pridržava rokova plaćanja
* Pravna ili fizička osoba koja je u sudskom postupku s Općinom po osnovi korištenja poslovnih prostora

- Iz natječajnog postupka bit će isključeni prijavitelji koji su bili ugovorna strana s kojom je Općina, u posljednjih pet (5) godina, raskinula ugovorni odnos zbog njihove krivnje ili odgovornosti. To uključuje i slučajeve kada prijavitelj nije uredno ispunjavao svoje ugovorne obveze, zbog čega je Općina bila prisiljena raskinuti ugovor

Zakupnik preuzima poslovni prostor u viđenom stanju, te se odriče bilo kakvog prava na naknadu za uložena sredstva s osnove izvođenja bilo kakvih radova u poslovnom prostoru.

Uvjeti ovog natječaja za obavljanje djelatnosti odnose se i na osobe koje imaju prvenstvo prava na sklapanje ugovora o zakupu poslovnog prostora temeljem Zakona o pravima hrvatskih branitelja iz Domovinskog rata i članova njihovih obitelji, ukoliko ispunjavaju uvjete natječaja i navedenog Zakona, i prihvate najviši ponuđeni iznos zakupnine, te se u prijavi pozovu na to pravo.

Ugovor o zakupu koji se sklapa s najpovoljnijim ponuditeljem sklapa se kao ovršna isprava sukladno pozitivnim prostorima na trošak zakupnika.

Sukladno članku 11. Odluke o načinu i uvjetima davanja u zakup poslovnog prostora u vlasništvu Općine Bebrina

Obvezan **je polog jamčevine u dvostrukom iznosu početne zakupnine (274,88 eura)** na račun Općine Bebrina broj HR97 2340 0091 8010 0000 5, poziv na broj HR68 9016 - OIB ponuditelja.

Jamčevina koju su položili prijavitelji čije ponude nisu prihvaćene, vratit će se prijaviteljima najkasnije u roku od 15 dana od dana okončanja natječajnog postupka.

**Obvezni sadržaj pisane ponude:**

* zahtjev u kojem mora biti navedeno ime i prezime ponuditelja i njegovo prebivalište (za fizičku osobu), odnosno tvrtka i sjedište (za pravnu osobu), osobni identifikacijski broj (OIB), naznaka rednog broja poslovnog prostora za kojeg se dostavlja ponuda, djelatnost koja će se obavljati u poslovnom prostoru te naziv banke i broj računa radi povrata jamčevine,
* dokaz o izvršenoj uplati jamčevine,
* presliku osobne iskaznice ako je ponuditelj fizička osoba,
* izvornik ili ovjerenu presliku obrtnice ili izvadak iz obrtnog registra koji ne smije biti stariji od 30 dana do dana podnošenja ponude, iz koje mora biti vidljivo da je ponuditelj registriran za obavljanje djelatnosti za koju podnosi ponudu, ako je ponuditelj fizička osoba - obrtnik,
* izvornik ili ovjerenu presliku rješenja o upisu u strukovni registar ili drugu odgovarajuću potvrdu koja ne smije biti starija od 30 dana do dana podnošenja ponude, iz koje mora biti vidljivo da ponuditelj udovoljava uvjetima za obavljanje djelatnosti za koju podnosi ponudu, ako je ponuditelj fizička osoba koja nije obrtnik,
* izvornik ili ovjerenu presliku rješenja trgovačkog suda o upisu u sudski registar ili izvadak iz sudskog registra koji ne smije biti stariji od 30 dana do dana podnošenja ponude, iz kojeg mora biti vidljivo da je ponuditelj - pravna osoba registrirana za obavljanje djelatnosti za koju podnosi ponudu te ime i prezime zakonskog zastupnika pravne osobe,
* ovjerenu presliku rješenja o upisu u registar udruga,
* odgovarajući dokument u ovjerenoj preslici o osnivanju vjerskih zajednica ili vjerskih organizacija,
* ovjerenu presliku rješenja o upisu u registar političkih stranaka ili izvadak iz odgovarajućeg registra nadležnog tijela, koji ne smije biti stariji od 30 dana do dana podnošenja ponude, iz kojeg mora biti vidljivo da je ponuditelj - pravna osoba registrirana za obavljanje djelatnosti za koju podnosi ponudu te ime i prezime osobe zakonskog zastupnika pravne osobe,
* potvrdu porezne uprave o stanju duga, koja ne smije biti starija od 15 (petnaest) dana do dana prijave na javni natječaj, iz koje mora biti vidljivo da prijavitelj nema dugovanja po osnovi javnih davanja odnosno da je ispunio obvezu plaćanja svih dospjelih poreznih obveza i obveza za mirovinsko i zdravstveno osiguranje,

Ponuda iz prethodnog stavka dostavlja se do roka utvrđenog u tekstu javnog natječaja Jedinstvenom upravnom odjelu općine Bebrina, **u zatvorenoj omotnici**, osobno ili preporučenom pošiljkom putem ovlaštenog pružatelja poštanskih usluga*,* na adresu Općine Bebrina, Bebrina 83, 35 254 Bebrina, s naznakom

**„NE OTVARATI - PRIJAVA ZA JAVNI NATJEČAJ ZA POSLOVNI PROSTOR U DRUŠTVENOM DOMU U BANOVCIMA“.**

OPĆINA BEBRINA

DOSTAVITI:

* + - 1. Mrežna stranica Općine Bebrina [www.bebrina.hr](http://www.bebrina.hr/)
			2. Oglasna ploča Općine Bebrina
			3. Jedinstveni upravni odjel, pismohrana